ద్రావిడ్‌తో దాదా భేటి
- క్రికెట్‌ అకాడమీపై సుదీర్ఘ చర్చ
బెంగళూరు: భారత క్రికెట్‌ నియంత్రణమండలి(బిసిసిఐ) అధ్యక్షుడు సౌరవ్‌ గంగూలీ జాతీయ క్రికెట్‌ అకాడమీ(ఎన్‌సిఏ) చీఫ్‌ రాహుల్‌ ద్రావిడ్‌తో సమావేశమయ్యారు. బెంగళూరులోని చినస్వామి స్టేడియంలో బుధవారం సమావేశమైన వీరు క్రికెట్‌ అకాడమీ ఏర్పాటుతోపాటు అభివృద్ధి ప్రణాళికలపై చర్చలు చేశారు. జాతీయస్థాయిలో కొత్తగా నిర్మించాల్సిన జాతీయ క్రికెట్‌ అకాడమీ(ఎన్‌సిఏ)లు, వాటి అభివృద్ధి ప్రణాళికలపై దృష్టి సుదీర్ఘ చర్చలు జరిపారు. జాతీయ క్రికెట్‌ అకాడమీని మరోస్థాయికి తీసుకెళ్ళేందుకు రూపొందించిన భవిష్యత్‌ ప్రణాళికను గంగూలీ సమీక్షించారు. ఈ సమావేశంలో ఎన్‌సిఏలోని ఇతర అధికారులూ పాల్గొన్నారు.
సమావేశం తర్వాత కలిసి నగరంలో కొత్తగా ఎన్‌సిఏను నిర్మించాల్సిన స్థలాన్ని పరిశీలించారు. అంతర్జాతీయ విమానాశ్రయం ప్రక్కన అకాడమీ కోసం కర్ణాటక ప్రభుత్వం నుంచి బిసిసిఐ మరో 15 ఎకరాల భూమిని సేకరించింది. ఈ ఏడాది మే నెలలో 26 ఎకరాలకు ఒప్పందం కుదుర్చుకుంది. ప్రస్తుతం ఎన్‌సిఏకు 40 ఎకరాల స్థలం ఉంది. ఇందులో అంతర్జాతీయ స్థాయిలో అధునాతన సౌకర్యాలతో ఎన్‌సిఏను నిర్మించాలని బిసిసిఐ భావిస్తోంది. ఎన్‌సిఏ చీఫ్‌గా రాహుల్‌ ద్రావిడ్‌ జులైలోనుంచి బాధ్యతలో కొనసాగుతుండగా... బిసిసిఐ అధ్యక్షునిగా సౌరవ్‌ గంగూలీ అక్టోబర్‌ 23న బాధ్యతలు స్వీకరించిన సంగతి తెలిసిందే. బిసిసిఐ అధ్యక్షునిగా గంగలీ ఎన్నికైన తర్వాత ఎన్‌ఏసి సభ్యులతో సమావేశం కావడం ఇదే తొలిసారి. ఈ సమావేశానికి ఎన్‌సిఏ సిఇవో తుపాన్‌ ఘోష్‌తోపాటు బిసిసిఐకు నూతనంగా ఎన్నికైన టెక్నికల్‌ కమిటీ సభ్యులు కూడా హాజరయ్యారు.
మీ స్నేహితులకు రికమెండ్ చెయ్యండి